Pa verdrink toe hy seun uit see wou helpArgieffoto bloot ter illustrasie van die omgewing van Groot-Brakrivier. (Foto: Unsplash) ŉ Pa van Heroldsbaai het die afgelope naweek in die mond van die Groot-Brakrivier naby Mosselbaai verdrink toe hy sy seun te hulp wou snel en toe self in die moeilikheid beland het. Die seun het Sondagmiddag vermoedelik in ŉ trekstroom beland en sy pa wou hom uit die water help. Dit is toe dat die pa self in die trekstroom beland en verdrink het. Die Nasionale Seereddingsinstituut (NSRI) sê die man en sy gesin het die dag op die strand deurgebring toe eers die seun en toe die man in die moeilikheid in die water beland het. Die slagoffer se vrou is toe eindelik self die water in om haar man te hulp te snel. ŉ Plaaslike visserman het haar te hulp gesnel en gehelp om haar man uit die water te gebring. Die NSRI sê beamptes van Mosselbaai is Sondag teen 14:37 saam met ander reddingsdienste na De Vette Mossel naby die mond van die Groot-Brakrivier ontbied. Omstanders was by die owerhede se aankoms reeds besig om mond-tot-mond-asemhaling toe te pas. Paramedici het dadelik ingespring en gehelp. Daar was egter niks wat die paramedici vir die man kon doen nie en hy is dood verklaar.